1. ปัจจัยความเสี่ยง ปัจจุบันบริษัทมีความเสี่ยงที่จะกระทบกับบริษัทอยู่ 2 ประการ

ความเสี่ยงทางธุรกิจ

> ด้านการแข่งขัน

ในการดำเนินธุรกิจบริษัทได้จำหน่ายผลิตภัณฑ์เฟอร์นิเจอร์ไม้ยางพารา เช่น ชุดโต๊ะเก้าอี้อาหาร
เพื่อใช้ในครัวเรือนและชุดเฟอร์นิเจอร์สำหรับใช้ในห้องนอนให้กับลูกค้าต่างประเทศทั้งหมด
โดยเฉพาะประเทศสหรัฐอเมริกาเป็นตลาดหลักในการแข่งขันโดยทั่วไปอยู่ในระดับสูงโดยมีคู่แข่งที่สำคัญ
เช่น จีน เวียดนามและมาเลเซีย เป็นต้น
อย่างไรก็ตามบริษัทได้พยายามพัฒนาด้านรูปแบบให้มีความหลากหลายโดดเด่นและแตกต่างจากคู่แข่งขัน
ทำให้สามารถพิจารณาระดับราคาที่จำหน่ายได้เหมาะสมกับการแข่งขัน
ซึ่งบริษัทเน้นกลุ่มลูกค้าเป้าหมายระดับกลางถึงบนขึ้นไป
ทำให้ผลกระทบความเสี่ยงด้านแข่งขันมีผลค่อนข้างน้อยต่อการดำเนินงานและการทำกำไรของบริษัทฯ

> ด้านบุคลากร

ในธุรกิจการผลิตเฟอร์นิเจอร์ไม้ยางพารา
บริษัทจำเป็นต้องพึ่งพาบุคลากรที่มีความชำนาญเฉพาะด้านเป็นสำคัญ
จึงมีนโยบายสนับสนุนการพัฒนาบุคลากรอย่างต่อเนื่องเพื่อเพิ่มพูนความรู้ ทักษะ
พร้อมสนับสนุนให้พนักงานได้มีโอกาสเข้ารับการอบรมและดูงานการผลิตนอกสถานที่
นอกจากนี้ยังได้จัดกิจกรรมฝึกอบรมทฤษฎีวิชาการที่เกี่ยวข้องภายในองค์กรอย่างต่อเนื่อง
ตลอดจนให้ผลตอบแทนต่อบุคลากรตามความสามารถ นอกจากนี้ทางบริษัทฯ ยังได้นำระบบมาตรฐาน
ISO 9001
มาอบรมแก่บุคลากรในองค์กรและนำมาใช้ในการพัฒนาการปฏิบัติงานในองค์กรจนสามารถได้รับการรับรองมาตรฐาน
ISO 9001 จากบริษัท Bureau Veritas Certification (Thailand) Ltd. ใน ปี
ค.ศ.1999 ซึ่งทำให้คุณภาพผลิตภัณฑ์บริษัทเป็นที่ยอมรับของลูกค้า

> การเสี่ยงเรื่องการพึ่งพาลูกค้ารายใหญ่หรือลูกค้าน้อยราย

บริษัทฯ ผลิตและจำหน่ายสินค้าตามคำสั่งซื้อของลูกค้าซึ่งในปัจจุบันบริษัทฯ อยู่ใน 10 อันดับต้นๆ
ของลูกค้ารายใหญ่ เช่น Sam’s Club, Cost Plus, Joffran, Target Stores, Steve
Silver, Ligo Product, Bassett, Wood Texture etc.
ซึ่งมีมูลค่าการสั่งซื้อในปีที่ผ่านมาเกินกว่าร้อยละ 80
และบริษัทมีความสัมพันธ์ที่ดีกับลูกค้ารายใหญ่มาโดยตลอด ประกอบกับบริษัทฯ
มีศักยภาพในการผลิตและสามารถรับคำสั่งซื้อขนาดใหญ่ได้
ดังนั้นบริษัทจึงมีความเสี่ยงในการที่จะสูญเสียลูกค้ารายใหญ่ค่อนข้างน้อย

ความเสี่ยงทางการบริหารจัดการและการเงิน

> ด้านการบริหารและการจัดการ

บริษัทฯ มีผู้ถือหุ้นรายใหญ่เมื่อรวมกลุ่มผู้บริหารจะมีสัดส่วนการถือหุ้นรวมกันร้อยละ 51
ของจำนวนหุ้นที่จำหน่ายได้แล้วทั้งหมด
ดังนั้นผู้ถือหุ้นรายอื่นอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่
ผู้ถือหุ้นรายใหญ่เสนอต่อที่ประชุมสามัญผู้ถือหุ้นได้ อย่างไรก็ตามบริษัทได้แต่งตั้งกรรมการ
ซึ่งเป็นบุคคลภายนอกและเป็นบุคคลที่มีความรู้ ความสามารถ เข้าบรรจุอยู่ในคณะกรรมการบริษัท
มีหน้าที่ให้คำปรึกษา กลั่นกรอง และเข้าตรวจสอบการดำเนินงานของบริษัท
จึงเป็นการถ่วงดุลอำนาจของการบริหารจัดการได้ระดับหนึ่ง

> ด้านการเงิน

ความเสี่ยงจากอัตราแลกเปลี่ยนเนื่องจากมูลค่าการจำหน่ายสินค้าของบริษัททั้งหมดเป็นสกุลดอลล่าร์สหรัฐและสกุลเงินยูโร
ซึ่งโดยปกติบริษัทกำหนดอัตราแลกเปลี่ยน ณ วันที่มีการซื้อขายเกิดขึ้น
หากอัตราแลกเปลี่ยนที่เกิดขึ้นจริงมีการเปลี่ยนแปลงมากกว่าหรือน้อยกว่าอัตราที่กำหนดไว้เดิมบริษัทจะบันทึกเป็นกำไรหรือขาดทุนจากอัตราแลกเปลี่ยน
อย่างไรก็ตามในปี พ.ศ. 2552 บริษัทได้มีการซื้อขายเงินตราต่างประเทศ (Forward
Contract)
ตามสภาพอัตราแลกเปลี่ยนแต่ละวันในปริมาณที่เหมาะสมกับสถานการณ์เพื่อป้องกันความเสี่ยงจากอัตราแลกเปลี่ยน

ความเสี่ยงของบริษัทย่อย

บริษัทย่อยจะมีความเสี่ยงน้อยกว่าบริษัทแม่ เพราะวัตถุดิบหลักที่ใช้ในการผลิตมีเพียงอย่างเดียว คือ
ไม้ซุงท่อน ที่นำมาแปรรูปเป็นไม้แปรรูปอบแห้ง
ปัจจุบันจะรับซื้อไม้ซุงท่อนตามราคาตลาดในแต่ละวันและไม่จำกัดจำนวน
เพียงแต่จะกำหนดขนาดเพื่อให้ได้ไม้ตามความต้องการใช้งาน
นอกจากนี้ยังสามารถซื้อเป็นไม้สดแปรรูปสำเร็จมาอบแห้งได้
อีกประการหนึ่งบริษัทย่อยเมื่อผลิตเป็นไม้แปรรูปอบแห้งแล้วจะส่งขายโดยตรงให้บริษัทใช้เป็นวัตถุดิบผลิตสินค้าส่งออกอีกส่วนหนึ่งจะนำมาผลิตเป็นชิ้นส่วนเฟอร์นิเจอร์ส่งขายให้บริษัทนำไปผลิตต่อและหากมีไม้แปรรูปอบแห้งเหลืออยู่ก็สามารถส่งขายต่างประเทศได้โดยตรง
บริษัทย่อยจึงลดปัญหาความเสี่ยงออกไปได้เพราะมีตลาดรองรับอยู่หลายลักษณะ